जनजातीय कार्य मंत्रालय
उपराष्ट्रपति ने नागरिकों से आदिवासी शिल्पकारों और कारीगरों के उत्पादों को खरीदकर उनका समर्थन करने का आह्वान किया
उपराष्ट्रपति ने बिरसा मुंडा की जयंती को जनजातीय गौरव दिवस घोषित करने के लिये सरकार को बधाई दी
उपराष्ट्रपति ने लोगों से जनजातीय लोगों के 75 साल के गौरवशाली इतिहास के उपलक्ष्य में सप्ताह भर चलने वाले समारोहों में भाग लेने का आह्वान किया
जनजातीय गौरव दिवस आदिवासियों के द्वारा सांस्कृतिक विरासत के संरक्षण और भारतीय मूल्यों को बढ़ावा देने के प्रयासों को पहचानने में भी मदद करेगा: उपराष्ट्रपति
उपराष्ट्रपति ने कर्नाटक राजभवन में जनजातीय गौरव दिवस समारोह में भाग लिया
उपराष्ट्रपति श्री एम वेंकैया नायडू ने लोगों से आदिवासी शिल्पकारों और कारीगरों द्वारा बनाये गये उत्पादों को खरीदकर उनका समर्थन करने के लिये आगे आने का आह्वान किया। उन्होंने कहा कि आदिवासी समुदाय नये विचारों के हस्तशिल्प उत्पादों के साथ आ रहे हैं जो पर्यावरण के लिये अनुकूल और टिकाऊ हैं।
श्री नायडू ने जनजातीय लोगों के उत्पादों को बढ़ावा देने एवं लोकप्रिय बनाने और उनकी आय के स्रोतों में सुधार करने के लिये उनके प्राकृतिक कौशल को सही मार्ग देने की आवश्यकता पर बल दिया। उन्होंने कहा, "आदिवासी शिल्पकारों और महिलाओं के उत्पादों के लिए मार्केटिंग के पर्याप्त मार्ग बनाने की भी आवश्यकता है।"
जनजातीय गौरव दिवस के अवसर पर आयोजित समारोह में बोलते हुए, उपराष्ट्रपति ने स्वतंत्रता संग्राम के दौरान आदिवासी समुदायों की भूमिका पर प्रकाश डाला। उन्होंने कहा कि आदिवासी समुदायों ने भारत के स्वतंत्रता संग्राम में बड़े पैमाने पर योगदान दिया। उन्होंने कहा, "देश के विभिन्न कोनों में उठे इन आदिवासी आंदोलनों ने कई लोगों को अन्यायपूर्ण ब्रिटिश शासन के खिलाफ खड़े होने के लिए प्रेरित किया," ।
महान आदिवासी स्वतंत्रता सेनानी बिरसा मुंडा की जयंती को जनजातीय गौरव दिवस घोषित करने के लिये सरकार की सराहना करते हुए उपराष्ट्रपति ने कहा कि रानी दुर्गावती, रानी गाइदिनल्यू और बाबा तिलका माझी, कोमाराम भीम, अल्लूरी सीताराम राजू और इनके जैसे अन्य आदिवासी स्वतंत्रता सेनानियों की साहस से भरी कहानियों को सामने लाना महत्वपूर्ण है। उन्होंने कहा कि हर साल जनजातीय गौरव दिवस मनाने से आने वाली पीढ़ी आदिवासी स्वतंत्रता सेनानियों के साहस, निडरता और बलिदान से जागरूक होगी।
उपराष्ट्रपति ने जनजातीय लोगों के गौरवशाली इतिहास, संस्कृति और उपलब्धियों के 75 वर्ष पूरे होने के उपलक्ष्य में 15 नवंबर, 2021 से शुरू हुए सप्ताह भर चलने वाले समारोहों पर प्रसन्नता व्यक्त की। नागरिकों से सप्ताह भर चलने वाले समारोहों में सक्रिय रूप से भाग लेने का आह्वान करते हुए, उपराष्ट्रपति ने कहा, "मैं सभी से इन समारोहों में सक्रिय रूप से भाग लेने और अद्वितीय आदिवासी सांस्कृतिक विरासत, स्वतंत्रता संग्राम में उनके योगदान, प्रथाओं, अधिकारों, परंपराओं, व्यंजनों, स्वास्थ्य, शिक्षा और आजीविका से परिचित होने का आग्रह करता हूं। "
जनजातीय समुदायों की विशिष्टता की ओर इशारा करते हुए, उपराष्ट्रपति ने कहा, "हमारे आदिवासी समुदायों को जो बात उन्हें खास बनाती है वह यह है कि वे प्रकृति से गहराई से जुड़े हुए हैं और अपनी संस्कृति, भाषा, रीति-रिवाजों और परंपराओं को बनाए रखने में कामयाब रहे हैं।" उन्होंने कहा कि जनजातीय गौरव दिवस आदिवासियों की सांस्कृतिक विरासत के संरक्षण और भारतीय मूल्यों को बढ़ावा देने के प्रयासों को पहचानने में भी मदद करेगा।
क्षेत्र के आदिवासी छात्र-छात्राओं का अभिनंदन करते हुए श्री नायडू ने कहा कि उनकी सफलता साबित करती है कि अवसर मिलने पर आदिवासी बच्चे किसी भी क्षेत्र में उत्कृष्ट प्रदर्शन कर सकते हैं।
उपराष्ट्रपति ने राजभवन में आदिवासी कल्याण विभाग, कर्नाटक सरकार द्वारा आयोजित प्रदर्शनी को भी देखा। श्री नायडू ने समारोह के दौरान वाल्मीकि, सिद्दी, सोलिगा, कुडिया आदि आदिवासी समुदायों द्वारा डोलू कुनिथा जैसे सांस्कृतिक प्रदर्शन भी देखे।